ചാമ്പ്യൻസ് ലീഗിൽ ഗോൾവർഷത്തോടെ ഷാക്തറിനെ കീഴടക്കി മാഞ്ചസ്റ്റർ സിറ്റി . ഏകപക്ഷീയമായ ആറ് ഗോളിനാണ് സിറ്റിയുടെ ജയം . സിറ്റിക്കായി ബ്രസീലിയൻ താരം ഗബ്രിയേൽ ജീസസ് ഹാട്രിക് നേടി . ഡേവിഡ് സിൽവ , റഹീം സ്റ്റെർലിംഗ് , റിയാദ് മഹ്രെസ് എന്നിവരുടെ വകയായിരുന്നു മറ്റ് ഗോളുകൾ . എന്നാൽ ഒരു ഗോൾ പോലും മടക്കാൻ ഷാക്തറിനായില്ല . കളി തുടങ്ങി 13 - ാം മിനുറ്റിൽ ഡേവിഡ് സിൽവ സിറ്റിയെ മുന്നിലെത്തിച്ചു . അപ്രതീക്ഷിതമായി ലഭിച്ച പെനാൽറ്റി 24 - ാം മിനുറ്റിൽ വലയിലെത്തിച്ച് ജീസസ് ആദ്യ പകുതിയിൽ ലീഡ് രണ്ടാക്കി . 48 - ാം മിനുറ്റിൽ റഹീമിൻറെ ഗോളും 72 - ാം മിനുറ്റിൽ ജീസസിൻറെ രണ്ടാം പെനാൽറ്റിയും വലയിലെത്തി . 84 - ാം മിനുറ്റിൽ റിയാദ് സിറ്റിയുടെ അഞ്ചാം ഗോൾ നേടിയപ്പോൾ ഇഞ്ചുറിടൈമിൽ പന്ത് വലയിലാക്കി ജീസസ് പട്ടികയും ഹാട്രിക്കും തികയ്ക്കുകയായിരുന്നു . ഗ്രൂപ്പ് എഫിൽ നാല് മത്സരങ്ങളിൽ ഒമ്പത് പോയിൻറുള്ള സിറ്റിയാണ് ഒന്നാമത് . രണ്ട് പോയിൻറ് മാത്രമുള്ള ഷാക്തർ അവസാന സ്ഥാനത്താണ് .